ΓΡΑΠΤΗ ΕΡΩΤΗΣΗ E-1221/98

υποβολή: Umberto Bossi (NI) προς την Επιτροπή

(29 Απριλίου 1998)

Θέμα: Διαθεσιμότητα στις διάφορες κοινοτικές γλώσσες των ενημερωτικών φακέλων και των εντύπων για το πρόγραμμα "Media II - Ανάπτυξη και διανομή"

Η Ευρωπαϊκή Επιτροπή δημοσίευσε στην Επίσημη Εφημερίδα C 71 της 7ης Μαρτίου 1998 την πρόσκληση υποβολής προτάσεων αριθ. 6/98 σχετικά με το κοινοτικό πρόγραμμα "Media II - Ανάπτυξη και διανομή".

Τα ενημερωτικά έγγραφα και τα έντυπα για την υποβολή των υποψηφιοτήτων που αφορούν την προαναφερθείσα πρόσκληση διατίθενται αποκλειστικά στη γαλλική και την αγγλική γλώσσα.

Δεν θεωρεί η Επιτροπή ότι η επιλογή αυτή, αυθαίρετη εξάλλου, εκ των πραγμάτων ευνοεί τους πολίτες που έχουν ως μητρική γλώσσα τα αγγλικά ή τα γαλλικά, δημιουργώντας μια κατάσταση ανισότητας μέσα στην Ένωση;

Όσον αφορά την απάντηση της Επιτροπής στην παλαιότερη ερώτησή μου αριθ. Ε-2249/96(1) ("η Επιτροπή (...) καταβάλει κάθε δυνατή προσπάθεια ώστε τα δημοσιευόμενα έγγραφα που σχετίζονται άμεσα με διαγωνισμούς, προσκλήσεις υποβολής προτάσεων και εκδηλώσεις ενδιαφέροντος να δημοσιεύονται ταυτόχρονα σε όλες τις κοινοτικές γλώσσες") πώς δικαιολογεί η Επιτροπή την επιλογή να διατίθενται τα έγγραφα τα σχετικά με την πρόσκληση 6/98 του προγράμματος "Media II - Ανάπτυξη και διανομή" σε δύο αποκλειστικά κοινοτικές γλώσσες, σε βάρος όλων των άλλων;

Όσον αφορά την απάντηση της Επιτροπής η προηγούμενη ερώτησή μου Ε-1256/96(2) (σημείο VI: "από το άρθρο 2 του Κανονισμού αριθ.1 που ορίζει το γλωσσικό καθεστώς της Κοινότητας προκύπτει ότι οι υποψήφιοι μπορούν να υποβάλλουν τους φακέλους τους, κατ& apos; επιλογήν, σε μια από τις επίσημες γλώσσες της Κοινότητας") μπορεί η Επιτροπή να διευκρινίσει γιατί δεν αναφέρει ειδικά στην εν λόγω πρόσκληση τη δυνατότητα των υποψηφίων να υποβάλουν τους φακέλους τους σε γλώσσα διαφορετική από τη γλώσσα του εντύπου;

Απάντηση του κ.Oreja εξ ονόματος της Επιτροπής

(18 Ιουνίου 1998)

Σύμφωνα με τις δύο αποφάσεις του Συμβουλίου για τη θέσπιση του προγράμματος MEDIA (αποφάσεις 95/564/ΕΚ και 95/563/ΕΚ)(3), η Επιτροπή, σε συνεργασία με τα κράτη μέλη, δημιούργησε στα εν λόγω κράτη γραφεία πληροφόρησης, με την ονομασία "MEDIA desks".

Τα "MEDIA desks" έχουν στόχο να ενημερώνουν τους ευρωπαίους επαγγελματίες του οπτικοακουστικού τομέα σχετικά με την κοινοτική οπτικοακουστική πολιτική, και ειδικότερα σχετικά με τις δυνατότητες που προσφέρονται από το πρόγραμμα MEDIA. Για το σκοπό αυτό, έχουν ως κύρια αποστολή να επεξηγούν και να διανέμουν στους επαγγελματίες τις προσκλήσεις υποβολής προτάσεων του προγράμματος MEDIA, τις οποίες δημοσιεύει η Επιτροπή στην αγγλική, γαλλική και γερμανική γλώσσα.

Στα κράτη μέλη όπου οι επαγγελματίες του οπτικοακουστικού τομέα το χρειάζονται, τα "MEDIA desks" μεριμνούν για τη μετάφραση των κατευθυντήριων γραμμών και των εντύπων των προσκλήσεων υποβολής προτάσεων του προγράμματος MEDIA. Με τον τρόπο αυτό, κάθε επαγγελματίας μπορεί να έχει στη γλώσσα του τα έντυπα της Επιτροπής. Τα σχέδια που υποβάλλονται στην Επιτροπή στο πλαίσιο του προγράμματος MEDIA μπορούν να συντάσσονται σε οποιαδήποτε από τις 11 επίσημες γλώσσες.

Στο πλαίσιο της προβλεπόμενης για εφέτος ενδιάμεσης επανεξέτασης του προγράμματος MEDIA, η Επιτροπή θα μελετήσει τα μέτρα που απαιτούνται για να ληφθούν υπόψη οι παρατηρήσεις του αξιότιμου μέλους του Κοινοβουλίου.

(1) ΕΕ C 11, 13.1.1997, σελ. 71.

(2) ΕΕ C 322, 28.10.1996, σελ. 46.

(3) ΕΕ L 321, 30.12.1995.